示上封長老洪辯
作者：胡寅
朝代：宋

paragraphs: 濯足瀟湘湄，瘦藤拄衡岳。
尋山半吳楚，何意得雄邈。
青冥幾石級，屐齒響犖硞。
低昂度翳鬰，軒翥見披剝。
下視千萬山，碧海潮初落。
無風浪自鼓，浮動洶嶽嶽。
誰云地南傾，鼇足有踸踔。
請看高幾許，天近只一握。
高寒變沖融，三伏謝焦灼。
羣松何人種，凜立傲冰雹。
况彼凡草木，跂望難簉著。
精廬憑佛力，雲外聊自託。
上方連兜率，下界指蝸角。
道人洪河辯，萬卷歸領畧。
湯休以詩鳴，澄觀老禪縛。
相從塵垢外，一語符啐啄。
愁雲結蒼梧，來雁眇燕朔。
鄴侯有舊隠，此興吾數數。
不須理牙籤，借問有三學。